Die wel en wee van die nasate van die Afrikaners wat ná die Anglo-Boereoorlog Argentinië toe getrek het, is binnekort op die silwerdoek te sien!
’n Rolprent, The Boers at the End of the World (Die Boere op die Aardsdrempel), oor dié unieke gemeenskap in die suide van Argentinië, is pas voltooi en in Kaapstad aan ’n groep gaste vertoon om 'n voorsmakie daarvan te kry. Die première is op 28 Augustus tydens die Silwerskermfees in die Bay Hotel in Kampsbaai, Kaapstad.
Net sowat 40 van die nasate kan nog redelik of ’n bietjie Afrikaans praat, maar dis asof 'n onsigbare band bestaan met die geboorteland van hul oorlede ouers, waarna hulle as “Afrika” verwys.
Die rolprent se twee toevallige “hoofrolspelers” is Ty Dickason en Jan Schlebusch, twee boere wat al ver in die jare aanstap. Ty is 'n regte platjie en kom kort-kort met die oulikste sêgoed in Afrikaans vorendag, wat die Kaapstadse yuppie-gehoor laat skater het. Jan is weer 'n man wat sy woorde oordink en meer ernstig is. Albei is bekommerd oor wat met hul plase gaan gebeur as hulle eendag nie meer daar is nie.
Dan kom die wending in die rolprent, en almal in die teater pluk vervaard die sakdoeke uit. Jy kan dit verhelp nie. (Maar jy sal die rolprent self moet sien . . .)
** Ná die fliek het die volgende tot my deurgedring: Afrikaans sal nie uitsterf nie. Tweedens, as jy dit dalk oorweeg om te emigreer, kyk eers na dié fliek. Jou wortels is waarskynlik só diep in hierdie land ingebed dat jy jou dit nie eens naastenby kan indink nie.